Predkladacia správa

Na rokovanie vlády Slovenskej republiky sa predkladá návrh  poslanca Národnej rady Slovenskej republiky Ladislava Polku na vydanie zákona, ktorým sa mení a dopĺňa zákon Slovenskej národnej rady č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov.

Zámerom poslaneckého návrhu novely zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov je zabezpečenie kvality znaleckého dokazovania v trestnom procese, zabránenie znevýhodňovaniu štátom zriadeného Kriminalisticko a expertízneho ústavu Policajného zboru (KEÚ PZ) a umožnenie výkonu znaleckej činnosti pracoviskám špecializovaným na znaleckú činnosť. 

Podľa poslanca Ladislava Polku zákon č. 382/2004Z. z. zásadným spôsobom a do značnej miery znemožňuje KEÚ PZ vykonávať znaleckú činnosť pre potreby orgánov činných v trestnom konaní v takom rozsahu ako je to v súčasnosti, pretože z ustanovení § 4 ods. 6 písm. b) bod 3, § 6 ods. 1 písm. b),  písm. c) a ods. 4 predmetného zákona vyplýva povinnosť znaleckej organizácie zamestnávať pre každé odvetvie znaleckej činnosti minimálne tri fyzické osoby zapísané v zozname znalcov, ktoré garantujú odbornú úroveň výkonu znaleckej činnosti v znaleckej organizácii. V prípade KEÚ PZ, za predpokladu, že  by mal zostať zachovaný súčasný rozsah činnosti pre orgány činné v trestnom konaní by išlo minimálne o 70 znalcov, čo by predstavovalo neúmerne vysoké zaťaženie štátneho rozpočtu. 

Toto odôvodnenie považujeme za neopodstatnené, pretože zákonná podmienka ustanovená v § 6 ods.4 citovaného zákona, t.j. „ ministerstvo môže zapísať právnickú osobu len do toho odvetvia, v ktorom sú zapísaní jej znalci “ sa v súlade s § 19 ods.3 písm. a) nevzťahuje na znalecký ústav. V nadväznosti na toto ustanovenie je teda potrebné zdôrazniť, že je postačujúce, aby len 3 zamestnanci KEÚ PZ boli znalcami zapísanými v príslušnom odbore „kriminalistika“, čo predstavuje oveľa menšie náklady na registráciu  znalcov, ktorých bude MV SR potrebovať pre zachovanie doteraz vykonávanej činnosti pre orgány činné v trestnom konaní ako sa uvádza v dôvodovej správe.

V nadväznosti  na vyššie uvedené ako aj  na to, že samotný zákon stanovil podmienky pre vznik a činnosť všetkých znaleckých ústavov rovnako, teda tak, aby nedochádzalo k zvýhodňovaniu resp. znevýhodňovaniu ich vzájomného postavenia a že zámerom zákonodarcu pri tvorbe tohto predpisu bolo taktiež zákonom stanovenými požiadavkami zabezpečiť vysoký štandard kvality znaleckej činnosti a vedeckého rozvoja v príslušnej oblasti znaleckej činnosti, Ministerstvo spravodlivosti Slovenskej republiky odporúča vysloviť nesúhlas  s predloženým návrhom a neodporúča ho postúpiť na ďalšie legislatívne konanie.

Ministerstvo spravodlivosti Slovenskej republiky však môže odporučiť  vláde Slovenskej republiky vysloviť  s predloženým návrhom zákona súhlasné stanovisko za predpokladu, že bude akceptovaná jedna z nasledovných alternatív:

Alternatíva I: 

V čl. I § 35a vrátane poznámky pod čiarou k odkazu č. 17 znie:     

„§35a

Z dôvodov hodných osobitného zreteľa rozhodne minister  o zápise iného subjektu17) bez splnenia podmienok uvedených v § 4 ods. 6 písm. b) bod 3 a 6,  v § 6 ods. 1 písm. b) a c) a ods. 4) do zoznamu ako znalecká organizácia, ak o to požiada do 30. apríla 2006; v takom prípade ministerstvo zapíše takýto subjekt do zoznamu na základe rozhodnutia ministra.“.

Poznámka pod čiarou k odkazu č. 17 znie:
„17/ napr. § 4 zákona Národnej rady Slovenskej republiky č. 171/1993 Z. z. o Policajnom  zbore v znení neskorších predpisov.“.

Alternatíva II: 

V čl. I § 35a vrátane poznámky pod čiarou k odkazu č. 17 znie:     

 „§35a

     Ministerstvo zapíše do zoznamu ako znaleckú organizáciu iný subjekt 17), ktorý bol zapísaný do zoznamu podľa doterajších predpisov, bez povinnosti splnenia podmienok ustanovených v § 35 ods.1.

Poznámka pod čiarou k odkazu č. 17 znie:
„17/ § 4 zákona Národnej rady Slovenskej republiky č. 171/1993 Z. z. o Policajnom  zbore v znení neskorších predpisov.“.